Nr. ..................../............................2022

# REFERAT DE APROBARE

*a proiectului de ordin**privind aprobarea metodologiei de constituire, gestionare şi utilizare a garanţiei financiare de mediu prevăzută la art.13 și la art.40 lit. a) din Ordonanța Guvernului nr. 2/2021 privind depozitarea deşeurilor*

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a proiectului de ordin pentru aprobarea privind aprobarea Instrucțiunilor de constituire, gestionare şi utilizare a garanţiei financiare de mediu prevăzute la art.13 și la art.40 lit. a) din Ordonanța Guvernului nr. 2/2021 privind depozitarea deşeurilor.

Baza legală a proiectului de ordin supus aprobării o constituie prevederile art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, ale art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare, precum și ale art. 12^3 alin.(5) din Ordonanța de urgență a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, potrivit căruia:

*”* *Metodologia de constituire, gestionare şi utilizare a garanţiei financiare de mediu prevăzute la alin. (1) se stabileşte prin ordin al conducătorului autorităţii publice centrale pentru protecţia mediului, la propunerea Administraţiei Fondului*.”

La data de 18.08.2021 a fost publicată în Monitorul Oficial Ordonanța Guvernului nr. 2/2021 privind depozitarea deşeurilor, ce are ca obiect stabilirea cadrului legal pentru desfăşurarea activităţii de depozitare a deşeurilor, prin reducerea progresivă a eliminării prin depozitare a deşeurilor care pot fi reciclate sau valorificate şi introducerea de măsuri pentru prevenirea şi reducerea efectelor negative asupra mediului şi sănătăţii populaţiei. Ordonanța Guvernului prevede la articolele 13 și la art. 40 lit.a), obligativitatea constituirii de către operatorii/titularii depozitelor de deșeuri, atât cei care au început să funcţioneze înainte de intrarea în vigoare a ordonanţei, cât și cei care au început să funcționeze după data intrării în vigoare a ordonanței, cu excepția depozitelor de deșeuri inerte, a unei garanții financiare de mediu care să ateste că are resursele financiare necesare pentru remedierea unor deficienţe de construcţie sau apărute în timpul operării ori în vederea despăgubirilor în caz de accidente determinate de activitatea depozitului. Garanția financiară care este gestionată de Administrația Fondului pentru Mediu, conform prevederilor art. 12^3, alin. (1) din Ordonanța de urgență a Guvernului nr. 196/2005 aprobată cu modificări şi completări prin Legea nr. 105/2006, cu modificările şi completările ulterioare.

Pentru motivele invocate, vă înaintăm spre aprobare proiectul de ordin privind aprobarea metodologiei de constituire, gestionare şi utilizare a garanţiei financiare de mediu prevăzute la art.13 și la art.40 din Ordonanța Guvernului nr. 2/2021 privind depozitarea deşeurilor.

**PREȘEDINTE,**

**Laurențiu Adrian NECULAESCU**

Șef Serviciu Analiză și Avizare

Emilia PAVEL